Diari Oficial de la Generalitat Valenciana


Sumari del DOGV 9401, del 09-08-2022 (2022/7593)

DECRET 24/2022, d'1 d'agost, del president de la Generalitat, que modifica el Decret 1/2020, de 6 de febrer, del president de la Generalitat, pel qual s'aproven les bases reguladores de les subvencions destinades a incentivar i fomentar la prestació de serveis bancaris bàsics, a través, principalment, de la instal·lació, manteniment i posada en funcionament de caixers automàtics, en determinats municipis i nuclis de població en l'àmbit territorial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9401

Data del DOGV
:   09-08-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7593


Data del document
:   01-08-2022

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * ajuda pública

DECRET 24/2022, d'1 d'agost, del president de la Generalitat, que modifica el Decret 1/2020, de 6 de febrer, del president de la Generalitat, pel qual s'aproven les bases reguladores de les subvencions destinades a incentivar i fomentar la prestació de serveis bancaris bàsics, a través, principalment, de la instal·lació, manteniment i posada en funcionament de caixers automàtics, en determinats municipis i nuclis de població en l'àmbit territorial de la Comunitat Valenciana. [2022/7593]  
  
  
  
Preàmbul  
  
Amb l'objecte de pal·liar els efectes adversos que comporta, per a les persones residents en nuclis de població on no es disposa d'oficina bancària, ni de caixer automàtic, l'exclusió financera, la Generalitat ha posat en marxa una primera iniciativa de foment i incentivació de la instal·lació, manteniment i posada en funcionament de caixers automàtics.  
  
En aquest sentit, i d'acord amb el que estableixen els articles 160.2.b i 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i fent ús de les facultats que estableix l'article 34 de la Llei 5/1983, de 30 de desembre, del Consell, es va aprovar el Decret 1/2020, de 6 de febrer, del president de la Generalitat, modificat posteriorment pel Decret 21/2021, de 29 de desembre (d'ara endavant, Decret 1/2020).  
En el citat Decret 1/2020, es van aprovar les bases reguladores de les subvencions destinades a incentivar i fomentar la instal·lació, manteniment i posada en funcionament de caixers automàtics, en determinats municipis i nuclis de població. En el seu preàmbul s'estableixen com a condicions d'accés a aquestes subvencions: mancar d'oficines bancàries i caixers automàtics, haver manifestat la seua adhesió a la iniciativa i complir determinats requisits. D'acord amb això, en la base reguladora setena, es determina la relació dels municipis i nuclis de població afectats per aquesta iniciativa.  
Per Resolució de 16 de març de 2021, de la Presidència de la Generalitat, es van convocar les referides ajudes i mitjançant la Resolució de 22 d'octubre de 2021, de la Presidència de la Generalitat, es van concedir aquestes, i es va establir un termini de 180 dies per a la instal·lació i posada en funcionament dels 135 caixers automàtics.  
Iniciat el procediment d'instal·lació dels caixers automàtics s'ha pogut comprovar que, donat el temps transcorregut des de l'aprovació del Decret 1/2020, alguns municipis o nuclis de població ja disposen d'oficina bancària o de caixer automàtic i, per tant, no procedeix la instal·lació del caixer automàtic previst en la base setena de les bases reguladores. D'altra banda, hi ha municipis i nuclis de població que a data actual es troben en situació d'exclusió financera i que no van ser esmentats en la base setena, per no haver-ho sol·licitat o per haver-ho fet en dates posteriors a l'aprovació del Decret 1/2020.  
  
Aquestes subvencions estan incloses en el Pla estratègic de subvencions de la Presidència de la Generalitat i els seus organismes públics per al període 2021-2023, aprovat per Resolució de 26 de febrer de 2021, de la Presidència de la Generalitat.  
En compliment del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present mesura, com ja es va indicar en el preàmbul del Decret 1/2020, de 6 de febrer, constitueix una ajuda d'Estat compatible amb el mercat interior d'acord amb la Decisió de la Comissió Europea de 20 de desembre de 2011, relativa a l'aplicació de les disposicions de l'article 106, apartat 2 del Tractat Funcionament de la Unió Europea a les ajudes estatals en forma de compensació per servei públic concedides a algunes empreses encarregades de la gestió de serveis d'interés econòmic general (DOUE L7, 11.1.2012). Això comportarà el compliment de tots els requisits, condicions i obligacions contingudes en la citada Decisió.  
  
D'acord amb l'article 129.1 de la Llei 39/2015, d'1 d'octubre, del procediment administratiu comú de les administracions públiques, es fa constar l'adequació del present decret als principis de necessitat, eficàcia, proporcionalitat, seguretat jurídica, transparència i eficiència.  
  
La necessitat i l'eficàcia d'aquest decret es fonamenten en l'objectiu pretés per la Presidència de la Generalitat de desenvolupament de mesures contra el despoblament per a millorar els serveis de què disposa la ciutadania resident en els municipis en risc de despoblament.  
  
Quant a la proporcionalitat, el present decret queda justificat sobre la base de l'article 17.1 de la Llei 38/2003, de 17 de novembre, general de subvencions, que exigeix que les bases reguladores de les subvencions s'aproven per ordre ministerial, en aquest cas per decret del president de la Generalitat.  
Pel que fa a la seguretat jurídica, el decret és coherent amb la resta de l'ordenament jurídic en matèria de gestió, manteniment i instal·lació de caixers automàtics.  
En matèria de transparència, el projecte de decret es va sotmetre a informació pública i la Generalitat possibilitarà, en la seua seu electrònica, l'accés senzill, universal i actualitzat a la normativa en vigor que siga d'aplicació.  
Finalment, l'eficiència del present decret queda garantida perquè no comporta càrregues administratives addicionals. Les actuacions seran assumides pel personal i amb els mitjans ja existents, sense que les mesures incloses en el present decret suposen increment de dotacions ni retribucions ni d'altres despeses de personal.  
Les subvencions es regiran pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (d'ara endavant, Llei 1/2015), la Llei 38/2003, de 17 de novembre, general de subvencions (d'ara endavant, LGS) i en el Reial decret 887/2006, de 21 de juliol, pel qual s'aprova el reglament de la llei general de subvencions (d'ara endavant, RLGS), i les restants normes que siguen aplicables.  
Per tot el que s'ha exposat, de conformitat amb el que estableixen els articles 160.2.b i 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 34 de la Llei 5/1983, de 30 de desembre, del Consell; en virtut de les competències atribuïdes a la Presidència de la Generalitat en l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, i havent-se emés l'informe de l'Advocacia General de la Generalitat i l'informe de la Intervenció Delegada en la Presidència i en la Conselleria de Participació, Transparència, Cooperació i Qualitat Democràtica, i conforme amb el Consell Jurídic Consultiu de la Comunitat Valenciana,  
  
  
DECRETE  
  
Article únic. Modificació del Decret 1/2020, de 6 de febrer, del president de la Generalitat, pel qual s'aproven les bases reguladores de les subvencions destinades a incentivar i fomentar la prestació de serveis bancaris bàsics, a través, principalment, de la instal·lació, manteniment i posada en funcionament de caixers automàtics, en determinats municipis i nuclis de població en l'àmbit territorial de la Comunitat Valenciana.  
És objecte del present decret la modificació de la base reguladora setena de les subvencions destinades a incentivar i fomentar la prestació de serveis bancaris bàsics, a través, principalment, de la instal·lació, manteniment i posada en funcionament de caixers automàtics, en determinats municipis i nuclis de població en l'àmbit territorial de la Comunitat Valenciana, aprovada en l'annex del Decret 1/2020, de 6 de febrer, del president de la Generalitat, que queda redactada com s'estableix en l'annex d'aquest decret.  
  
  
DISPOSICIÓ ADDICIONAL  
  
Única. Incidència pressupostària  
L'aprovació del present decret no comporta, en si mateixa, obligacions econòmiques en els pressupostos de la Generalitat, sense perjudici de les possibles convocatòries que puguen efectuar-se, conformement a la consignació pressupostària que s'establisca en l'exercici corresponent.  
  
  
DISPOSICIÓ FINAL  
  
Única. Entrada en vigor  
El present decret entrarà en vigor l'endemà de la seua publicació en el Diari Oficial de la Generalitat Valenciana.  
  
València, 1 d'agost de 2022  
  
El president de la Generalitat,  
XIMO PUIG I FERRER  
  
  
ANNEX  
Modificació de la base setena del Decret 1/2020,   
de 6 de febrer, del president de la Generalitat  
  
S'inclou un nou apartat en la base setena que queda amb la redacció següent:  
  
«Base setena. Municipis i nuclis de població.  
1. Els municipis i nuclis de població en els quals es fomenta la instal·lació de caixers automàtics, s'han agrupat, basant-se en criteris geogràfics, en quatre zones:  
  
a) Zona 1  
Albalat dels Tarongers, Alfara de la Baronia, Algar de Palancia, Algímia d'Alfara, Gátova, Petrés, Quart de les Valls, Torres Torres, Aín, Alcudia de Veo, Ares del Maestrat, Castellfort, Xiva de Morella (Morella), Culla, Eslida, Herbers, la Jana, la Mata de Morella, Olocau del Rey, Palanques, Portell de Morella, Serratella, San Rafael del Río, Tírig, Todolella, Vallibona, Vilar de Canes, Venta de San Antonio (Cabanes), Villores, Zorita del Maestrazgo, Cases de Bàrcena (València), Benifaraig (València), Borbotó (València), Poble Nou (València).  
  
b) Zona 2  
Algimia de Almonacid, Almedíjar, Arañuel, Argelita, Ayódar, Bejís, Benafer, Castellnovo, Caudiel, Chóvar, Cirat, Cortes de Arenoso, San Vicente de Piedrahita (Cortes de Arenoso), Espadilla, Fanzara, Fuentes de Ayódar, Geldo, Ludiente, Matet, Montán, Pina de Montalgrao, Puebla de Arenoso, Sot de Ferrer, Teresa, Toga, Torás, El Toro, Torrechiva, Vall de Almonacid, Villanueva de Viver i Zucaina.  
  
  
c) Zona 3  
Almudaina, l'Alqueria d'Asnar, l'Atzúbia, Beniardà, Benigembla, Benimeli, Daya Vieja, Fageca, Famorca, Llíber, Setla de Nunyes (Muro de Alcoy), Benàmer (Muro de Alcoy), Quatretondeta, el Ràfol d'Almúnia, Sagra, Sanet y Negrals, la Vall d'Alcalà, la Vall de Laguar, El Realengo (Crevillent), San Felipe Neri (Crevillent), Almoines, Benicolet, Benirredrà, Bufali, Carrícola, Guadasséquies, Guardamar de la Safor, Llocnou de Sant Jeroni, Montitxelvo, Palmera, Palomar, Pinet, el Real de Gandia, Salem, El Mudamiento (Orihuela), La Matanza (Orihuela), El Escorratel (Orihuela) i Barbarroja (Orihuela)  
  
d) Zona 4  
Benagéber, Beneixida, Benicull de Xúquer, Benimuslem, Calles, Castielfabib, Caudete de las Fuentes, Cerdà, Chera, Chulilla, Cortes de Pallás, Jalance, Cotes, Dos Aguas, Estubeny, Gestalgar, la Granja de la Costera, Llaurí, Llocnou d'en Fenollet, Millares, Rotglà i Corberà, Sant Joanet, Sellent, Senyera, Sot de Chera, Teresa de Cofrentes, Torrebaja, Vallés, Zarra, Mareny de Barraquetes (Sueca), el Saler (València), el Perellonet (València).  
  
2. Un municipi o nucli de població podrà ser substituït, mitjançant resolució motivada de la direcció general competent en matèria de despoblament, per un altre municipi o nucli de població que l'haguera sol·licitat, si, arribat el moment de la instal·lació del caixer automàtic, aquesta no es poguera realitzar per qualsevol de les causes següents:  
a) Renúncia expressa de l'Ajuntament corresponent al municipi o nucli de població.  
b) Força major que impedira la instal·lació en el municipi o nucli de població.  
c) Existència en el municipi o nucli de població d'oficina bancària o caixer automàtic d'entitat bancària instal·lat.  
d) Que l'Ajuntament haja deixat de complir els requisits i condicions previstos en la normativa vigent i en els compromisos adquirits.  
  
El nou municipi o nucli de població a incloure se seleccionarà entre els sol·licitants no esmentats en l'apartat 1 anterior que hagen presentat la sol·licitud amb data posterior a la de la finalització del termini previst en la corresponent convocatòria i que, havent assumit els compromisos d'habilitació d'espai i d'exempció de taxes municipals, manquen de serveis financers, d'acord amb el següent ordre de prelació: en primer lloc, s'aplicarà el criteri de pertinença a la demarcació geogràfica de la zona a la qual pertanyia el municipi en el qual no s'ha pogut realitzar la instal·lació del caixer automàtic, i a continuació, entre els municipis d'aquesta demarcació geogràfica, es prendrà en consideració l'ordre cronològic de presentació de la sol·licitud en la seu electrònica de la Generalitat. Si no hi haguera cap ajuntament sol·licitant de la demarcació geogràfica del municipi en el qual no s'haja pogut realitzar la instal·lació, s'aplicarà directament el criteri de l'ordre cronològic de presentació de la sol·licitud en la seu electrònica de la Generalitat (https://sede.gva.es).»